Poliisista kerrottiin, että paikalla Helsingin Arabianrannassa oli yöllä useita partioita. Vuonna 1982 syntynyt mies on otettu kiinni.

Brysselinkatu Helsingin Arabianrannassa. Lukijan video

Poliisi sai tehtävän Helsingin Arabianrantaan myöhään jouluaattoiltana.

Rikosylikonstaapeli Saara Asmundela Helsingin poliisista vahvisti aiemmin, että asiassa tutkitaan henkirikosta.

Tarkempi tapahtumapaikka oli Brysselinkatu.

Helsingin poliisin operatiivinen yleisjohtaja Jorma Makkonen kertoi, että paikalla on ollut yöllä useita poliisipartioita.

Kello 10 joulupäivän aamuna poliisi tiedotti asiasta lisää. Henkirikoksen uhri on alakouluikäinen poika, ja rikosta tutkitaan murhana.

Poliisi on ottanut kiinni vuonna 1982 syntyneen miehen epäiltynä murhasta. Mies saatiin kiinni tapahtumapaikalla.

– Tutkinnallisista syistä emme kerro tapahtuneesta, kuten tekotavasta, teon motiiveista tai sen olosuhteista tässä vaiheessa enempää, tutkinnanjohtaja, rikoskomisario Kirsi Kanth kertoi tiedotteessa.

Useita poliisipartioita hälytettiin joulupäivän vastaisena yönä Helsingin Arabianrantaan. Poliisi tiedotti joulupäivän aamuna tutkivansa alaikäisen pojan kuolemaa murhana. Anssi Karjalainen

Tapauksesta uutisoi ensin Ilta-Sanomat.

Arabianrannassa sijaitsevalle alueelle on viime vuosina valmistunut uusia kerrostaloja. Iltalehti kävi tiistaina paikan päällä, ja yksityisasunnon ovessa oli edelleen poliisin eristysnauha kiinni.

Aamupäivän aikana kadulla käveli muutamia naapurustossa asuvia, jotka kuitenkin halusivat pysyä vaitonaisina edellisillan ja -yön tapahtumista.

Juttu jatkuu kuvan jälkeen.

Poliisin mukaan epäilty henkirikos tapahtui asunnossa myöhään jouluaattoiltana. Anssi Karjalainen

"Nyt on käynyt jotain todella pahaa”

Vastapäisessä talossa asuva naapuri hämmästyi saavuttuaan tapahtumapaikalle. Hän oli ollut viettämässä joulua ystävänsä luona.

– Tulin noin kello 12 aikaa illalla, ja katu oli täynnä poliisiautoja ja ambulansseja, naapuri kuvailee.

Siinä vaiheessa hänellä ei ollut vielä tietoa tapahtuneesta, mutta aavisteli, että jostain vakavammasta täytyi olla kyse.

– Autoja oli sen verran paljon, joten ajattelin, että nyt on käynyt jotain todella pahaa. Ajattelin, että kyse on varmaan perheväkivallasta, eikä edes niin sanotusti tavallinen pahoinpitely, kun autoja oli niin monta rivissä, hän jatkaa.

Kerrostalo, jossa poliisiautot nähnyt naapuri asuu, on valmistunut vuonna 2011.

Hän kuvailee naapurustoa erittäin rauhalliseksi.

– Arabianrantahan on oikein lapsiperhealuetta, tosi rauhallista. Ei täällä oikein koskaan tapahdu mitään. Tämä tapaus kuulostaa todella harvinaiselta, hän hämmästelee.

Naapuri saapui autollaan paikalle Arabianrantaan, kun poliisit olivat jo paikalla henkirikostehtävän aikaan. Lukijan kuva

Poliisiautoja oli paikalla useita, ja pari partiota ehti jo lähteä siinä vaiheessa, kun vastapäisessä talossa asuva naapuri oli päässyt asuntoonsa. Lukijan kuva

Uutista päivitetty kello 13.30.